**Victor Mete** (s. 7. kesäkuuta 1998 Woodbridge, Ontario, Kanada) on kanadalainen jääkiekkopuolustaja, joka pelaa NHL-joukkue Philadelphia Flyersin organisaatiossa. *The Sports Forecaster* -sivuston mukaan hän on hyökkäävä puolustaja, joka luistelee erinomaisesti ja tukee hyvin hyökkäyksiä. Mete on myös käyttökelpoinen ylivoimalla ja hän menee ennakkoluulottomasti ruuhkatilanteisiin. Mete myös syöttää ja laukoo hyvin. Hän ei kuitenkaan ole kovin isokokoinen ja Metellä on kehitettävää myös voimassa.

Ura
---

### Seuraura

Mete aloitti jääkiekkoilun Ontarion Mississaugassa. Hän siirtyi sittemmin Toronto Jr. Canadiensiin. Hän toimi kaudella 2013–2014 seuran Minor Midget -junioreiden varakapteenina. Mete voitti kauden aikana sekä GTMMHL:n Kraft Cupin että Scotiabank Playoffien mestaruuden. Häneltä jäi kuitenkin OHL Cupin lopputurnaus väliin loukkaantumisen vuoksi. Turnaus päättyi hopeaan.

Owen Sound Attack varasi Meten koko OHL:n varaustilaisuuden kahdeksantena pelaajana kesällä 2014. Häntä aiemmin puolustajista varattiin vain koko varaustilaisuuden ensimmäisenä pelaajana varattu ja Meten joukkuetoverina Toronto Jr. Canadiensissa pelannut Jakob Chychrun. Hänet varasi samana kesänä myös Waterloo Black Hawks 95. pelaajana USHL:n varaustilaisuudessa. Jo saman vuoden syyskuussa Attack kuitenkin kauppasi Meten London Knightsiin vaihdossa yhteensä kuuteen varausvuoroon. Hän siirtyi kaudeksi 2014–2015 Knightsiin, jossa Mete teki tulokaskautensa aikana 58 runkosarjaottelussa tehot 7+16=23 sekä kymmenessä playoff-ottelussa tehot 1+7=8, joilla hän oli pudotuspeleissä joukkueen tehokkain puolustaja. Mete valittiin kauden päätteeksi OHL:n tulokkaiden toiseen tähdistökentälliseen. Kaudella 2015–2016 hän teki liigan runkosarjassa 38 tehopistettä. Mete voitti myös OHL:n puolustajien tehotilaston lukemalla +53. Hän voitti kauden päätteeksi liigan mestaruuden, J. Ross Robertson Cupin sekä Memorial Cupin.

Montréal Canadiens varasi Meten neljännellä kierroksella 100. pelaajana NHL:n varaustilaisuudessa 2016. Kaudella 2016–2017 hän nousi Knightsin varakapteeniksi. Mete oli tehoilla 15+29=44 joukkueen eniten maaleja tehnyt puolustaja sekä tehokkain puolustaja Evan Bouchardin kanssa.

Maaliskuussa 2017 Mete teki kolmivuotisen tulokassopimuksen Canadiensin kanssa. Syksyn 2017 harjoitusleirin päätteeksi hän otti hieman yllättäen paikan seuran NHL-kauden 2017–2018 avauskokoonpanosta. Mete nousi myös heti Canadiensin ykköspuolustajapariin Shea Weberin viereen. Hän teki NHL-debyyttinsä runkosarjan avauskierroksella 5. lokakuuta 2017 vieraissa Buffalo Sabresia vastaan. Mete sai ottelussa jääaikaa 18.43 minuuttia ja hän keräsi teholukeman +1.

Lokakuussa 2020 Mete teki Canadiensin kanssa yksivuotisen jatkosopimuksen. Huhtikuussa 2021 Canadiens asetti Meten waiwers-listalle josta Ottawa Senators poimi hänet joukkueeseensa.

Elokuussa 2021 Mete teki Senatorsin kanssa yksivuotisen ja 1,2 miljoonan dollarin arvoisen jatkosopimuksen.

Heinäkuussa 2022 Mete teki Toronto Maple Leafsin kanssa yksivuotisen ja 750 000 dollarin arvoisen sopimuksen.

Heinäkuussa 2023 Mete teki vapaana agenttina Philadelphia Flyersin kanssa yksivuotisen ja 775 000 dollarin arvoisen sopimuksen.

### Maajoukkueessa

Mete pelasi alle 20-vuotiaiden MM-kilpailuissa vuonna 2018, jolloin hän toimi Kanadan varakapteenina ja voitti maailmanmestaruuden. Mete valittiin Suomea vastaan pelatun avausottelun päätteeksi joukkueensa ottelun parhaana pelaajana.

Mete pelasi myös alle 18-vuotiaiden Ivan Hlinkan muistoturnauksessa vuonna 2015, jolloin hän voitti kultaa. Mete edusti myös Kanadan Punaista joukkuetta World U-17 Hockey Challengessa marraskuussa 2014.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2013–2014 | Toronto Jr. Canadiens | GTHL | 1 | 0 | 0 | 0 | 0 | – | – | – | – | – |
| 2014–2015 | London Knights | OHL | 58 | 7 | 16 | 23 | 14 | 10 | 1 | 7 | 8 | 2 |
| 2015–2016 | London Knights | OHL | 68 | 8 | 30 | 38 | 18 | 18 | 4 | 7 | 11 | 0 |
|  | London Knights | M-Cup | – | – | – | – | – | 4 | 1 | 0 | 1 | 2 |
| 2016–2017 | London Knights | OHL | 50 | 15 | 29 | 44 | 14 | 14 | 1 | 6 | 7 | 4 |
| 2017–2018 | Montréal Canadiens | NHL | 49 | 0 | 7 | 7 | 4 | – | – | – | – | – | JMM | 6 | 0 | 3 | 3 | 2 |
| 2018–2019 | Montréal Canadiens | NHL | 71 | 0 | 13 | 13 | 6 | – | – | – | – | – |
|  | Laval Rocket | AHL | 7 | 1 | 3 | 4 | 0 | – | – | – | – | – |
| 2019–2020 | Montréal Canadiens | NHL | 51 | 4 | 7 | 11 | 20 | 10 | 0 | 2 | 2 | 2 |
| 2020–2021 | Montréal Canadiens | NHL | 14 | 0 | 3 | 3 | 6 | – | – | – | – | – |
|  | Ottawa Senators | NHL | 14 | 1 | 1 | 2 | 2 | – | – | – | – | – |
| 2021–2022 | Ottawa Senators | NHL | 37 | 0 | 7 | 7 | 4 | – | – | – | – | – |
| 2022–2023 | Toronto Maple Leafs | NHL | 11 | 0 | 2 | 2 | 4 | – | – | – | – | – |
|  | Toronto Marlies | AHL | 6 | 0 | 0 | 0 | 14 | – | – | – | – | – |
| 6 kautta | yhteensä | NHL | 247 | 5 | 40 | 45 | 46 | 10 | 0 | 2 | 2 | 2 |
| 2 kautta | yhteensä | AHL | 13 | 1 | 3 | 4 | 14 | – | – | – | – | – |
| 3 kautta | yhteensä | OHL | 176 | 30 | 75 | 105 | 46 | 42 | 6 | 20 | 26 | 6 |

Lähteet
-------

* Victor Mete The Internet Hockey Databasessa (englanniksi)
* Victor Mete *Elite Prospects*. Everysport Media Group AB.  (englanniksi)

### Viitteet

1. 1 2 3  Victor Mete The Internet Hockey Databasessa (englanniksi)
2. ↑  Victor Mete Stats, Profile, Bio, Analysis and More *sportsforecaster.com*. XML Team Solutions, LLC. Viitattu 24.10.2017. (englanniksi)
3. 1 2 3 4 5  Victor Mete *Elite Prospects*. Everysport Media Group AB.  (englanniksi)
4. ↑  KNIGHTS ACQUIRE METE  8.9.2014. LONDON, ONTARIO:  London Knights. Viitattu 24.10.2017. (englanniksi)
5. ↑  Canadiens sign defenseman Victor Mete  27.3.2017. MONTREAL:  Montreal Canadiens. Viitattu 24.10.2017. (englanniksi)
6. ↑  Kimelman, Adam: Kohtalon kymppi häämöttää tulokkaille *NHL.com/FI*.  23.10.2017. National Hockey League. Viitattu 24.10.2017.
7. ↑  Montréal Canadiens – Buffalo Sabres – October 5th, 2017 *NHL.com*.  23.10.2017. National Hockey League. Viitattu 24.10.2017. (englanniksi)
8. ↑
9. ↑
10. ↑
11. ↑
12. ↑
13. ↑  BEST PLAYER OF THE GAME SELECTED BY THE TEAM (pdf)  5.1.2018. IIHF.  Arkistoitu 6.1.2018. Viitattu 7.1.2018. (englanniksi)